Id-Deċiżjoni tal-Kunsill
tat-28 ta' Lulju ta‘ l-1989
dwar l-aċċetazzjoni mill-Komunità Ekonomika Ewropea ta' deċiżjoni/rakkomandazzjoni ta' l-OECD dwar l-oservanza ta' prinċipji ta' prattika tajba fil-laboratorji
(89/569/KEE)
IL-KUNSILL TAL-KOMUNITAJIET EWROPEJ,
Wara li kunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 113 tiegħu,
Wara li kunsidra l-proposta tal-Kummissjoni,
Billi l-Kunsill ta' l-Organizzazzjoni għall-Koperazzjoni u Żvilupp Ekonomiku (OECD) adotta fit-12 ta' Mejju 1981 Deċiżjoni li tikkonċerna l-aċċettazzjoni reċiproka ta' data fl-assessjar ta' kimiċi u dalwaqt sejjer jadotta deċiżjoni/rakkomandazzjoni dwar il-Konformità ma' Prinċipji ta' prattika tajba ta' laboratorju, li tipprovdi għall-implimentazzjoni ta' prattika tajba tal-laboratorju mill-pajjiżi membri ta' l-OECD u għar-rikonoxximent reċiproku tagħha fost il-pajjiżi membri ta' l-OECD;
Billi din id-deċiżjoni/rakkomandazzjoni tikkostitwixxi l-qafas għall-konklużjoni ta' arranġamenti bejn il-pajjiżi membri ta' l-OECD dwar rikonoxximent reċiproku ta' konformità ta' prattika tajba tal-laboratorju;
Billi l-għan ewlieni ta' kull ftehim li jikkonċerna l-aċċettazzjoni reċiproka ta' data miksuba matul l-ittestjar non-kliniku ta' kimiċi skond il-prattika tajba tal-laboratorju sabiex jittestja s-sigurezza tagħhom qabel ma jinbiegħu fis-suq hu essenzalment biex jgħin lill-industrija tiżviluppa b'mod armonjuż bejn il-partijiet ikkonċernati;
Billi tali ftehim jagħmilha possibbli biex tiġi evitata r-repetizzjoni ta' testijiet fil-pajjiż tad-destinazzjoni u l-barrieri għall-kummerċ internazzjonali li din tikkawża; billi għaldaqstant tgħin biex tistimola l-esportazzjoni;
Billi l-aċċettazzjoni biss ta' data miksuba madwar il-Komunità tipprovdi lill-manifatturi kollha u l-laboratorji tal-Komunità b'kondizzjonijiet ugwali ta' kompetizzjoni fis-swieq tal-pajjiżi terzi konċernati;
Billi l-funzjonar tas-suq intern jeħtieġ ukoll it-trattament ugwali matul il-Komunità ta' kimiċi li joriġinaw f'pajjiżi terzi u għaldaqstant mir-riżultati tat-testijiet miksuba f'dawk il-pajjiżi fuq tali prodotti bil-għan li jbiegħuhom fis-suq;
Billi, bl-adozzjoni tad-Direttiva tal-Kunsill 87/18/KEE tat-18 ta' Diċembru 1986 dwar l-armonizzazzjoni tal-liġijiet, regolamenti u dispożizzjonijiet amministrattivi relatati ma' l-applikazzjoni tal-prinċipji ta' prattika tajba tal-laboratorju u l-verifikazzjoni ta' l-applikazzjonijiet tagħhom għal testijiet fuq sustanzi kimiċi [1] u d-Direttiva tal-Kunsill 88/320/KEE tas-17 ta' Ġunju 1988 dwar l-ispezzjonar u l-verifka ta' prattika tajba ta' laboratorju (GLP) [2], il-Komunità diġa' implimentat proċeduri għall-applikazzjoni u verifika ta' prattika tajba tal-laboratorju skond id-deċiżjoni/rakkomandazzjoni ta' l-OECD in-kwistjoni;
Billi għaldaqstant jixraq illi tali deċizjoni/rakkomandazzjoni tiġi approvata mill-Komunità,
IDDEĊIEDA KIF ĠEJ:
Artikolu Uniku
L-abbozz tad-deċiżjoni/rakkomandazzjoni ta' l-OECD dwar l-osservanza tal-prinċipji ta' prattika tajba tal-laboratorju hu ghaldaqstant approvat f‘isem il-Komunità.
It-test ta' l-abbozz tad-deċiżjoni/rakkomandazzjoni hu anness ma' din.
Il-proċedura, adottata fl-1 ta' Ġunju 1988, li tippermetti lill-Komunità tipparteċipa fl-atti ta' l-OECD għandha għaldaqstant tapplika.
Magħmula fi Brussel, fit-28 ta' Lulju 1989.